2 जी : मोरानी ने बलवा, गोयनका की मदद की थी  
जांच एजेंसी ने मामले में एक आरोपी और सिनेयुग फिल्म्स के एक निदेशक मोहम्मद गुलमाली मोरानी का बयान दर्ज किया है।
टू-जी स्पेक्ट्रम आवंटन घोटाला मामले में एक गवाह ने सीबीआई को बताया है कि सिनेयुग फिल्म्स प्राइवेट लिमिटेड के निदेशक और मामले में सह-आरोपी करीम मोरानी ने अपने बचपन की दोस्तों डीबी रीयल्टी के प्रमोटर शाहिद बलवा और विनोद गोयनका की मदद की थी ताकि कलेंग्नर टीवी को अवैध तरीके से लाभ पहुंचाया जा सके।  जांच एजेंसी ने मामले में एक आरोपी और सिनेयुग फिल्म्स के एक निदेशक मोहम्मद गुलमाली मोरानी का बयान दर्ज किया है ताकि घोटाला मामले में करीम मोरानी की भूमिका का पता लगाया जा सके क्योंकि बतौर सीबीआई करीम मोरानी ने महज 25.25 करोड़ रुपये की पूंजी होने के बावजूद डीबी रीयल्टी की मदद की थी।  सीबीआई ने अपने दूसरे आरोप पत्र में कहा है कि स्वान टेलीकॉम और डीबी रीयल्टी के शाहिद बलवा तथा विनोद गोयनका ने कुसेगांव फूट्र्स एंड वेजीटेबल्स प्राइवेट लिमिटेड तथा सिनेयुग फिल्म्स प्राइवेट लिमिटेड के जरिये द्रमुक प्रमुख के परिवार द्वारा संचालित कलेंग्नार टीवी को 200 करोड़ रुपये की राशि पहुंचायी। करीम मोरानी के छोटे भाई गुलमाली मोरानी ने अपने बयान में सीबीआई को बताया कि सिनेयुग फिल्म्स प्राइवेट लिमिटेड की वर्ष 1997 में पूंजी में हिस्सेदारी 25 लाख रुपये की थी जो वर्ष 2008 में बढ़कर 25.25 करोड़ हो गई।  गुलमाली ने सीबीआई को बताया, करीम ने मुझसे कहा था कि वह सिनेयुग फिल्म्स प्राइवेटड लिमिटेड की ओर से कलेंग्नार टीवी प्राइवेट लिमिटेड में 200 करोड़ रुपये की राशि का निवेश करना चाहता है। उसने मुझे यह भी बताया था कि वह किस तरह अपने बचपन के दोस्त और डीबी समूह के विनोद गोयनका तथा शाहिद बलवा के जरिये उक्त राशि का बंदोबस्त कर रहा है। गुलमाली ने बयान में कहा कि शेयरों का पंजीयन और शेयरधारक समझौता 19 दिसम्बर 2008 को सिनेयुग और कलेंग्नर टीवी तथा चैनल के तीन प्रमोटर एम के. दयालु, कनिमोई करुणानिधि और शरद कुमार के बीच हुआ। गवाह के मुताबिक, कलेंग्नर टीवी में निवेश करने के लिये सिनेयुग फिल्म्स को कुसेगांव फूट्र्स एंड वेजीटेबल्स से 206 करोड़ रुपये अगस्त से दिसम्बर 2008 के बीच मिले। इसके लिये 27 जनवरी 2010 तक कोई लिखित समझौता नहीं हुआ। गुलमाली ने कहा कि उसे नहीं पता कि समझौता इतनी देरी से क्यों किया गया।